Á dögunum fór ég í næturstopp í Toronto í Kanada . Mér fannst hrikalega gaman að fara til Kanada í fyrsta skipti en það var lengi búið að vera á listanum . Ég skoðaði þó borgina ekki mikið vegna þess að ég eyddi alveg óvart öllum deginum í búðunum . Ég slysaðist inn í verslunina COS á götunni Bloor Street sem er staðsett í háskólahverfinu í Toronto . Sá þennan fallega kjól í uppáhalds litnum mínum . Hugsaði með mér að hann yrði fullkominn í haust við svartar buxur . Ég gekk í burtu frá kjólnum fyrst en gat síðan ekki hætt að hugsa um hann og á leiðinni til baka fór ég aftur inn í verslunina og festi kaup á hann . Tók stærð XS og er hann fullkominn í alla staði . Efnið er svo fallegt og er ég í skýjunum með þessa látlausu fallegu flík . Það er alveg á hreinu að ég þarf að komast aftur til Toronto en við mamma ætlum að skella okkur til Montreal á árinu í smá mæðgnaferð . Það er mjög gaman að versla í Kanada þar sem þar eru fáanleg mörg frönsk snyrtivörumerki sem ófáanleg eru í Bandaríkjunum ásamt evrópskum verslunarkeðjum . Haustlínan í COS er með eindæmum falleg en hún er samsett af látlausum flíkum í uppáhalds litunum mínum . Dökkgrænn , fölbleikur , svartur og hvítur eru í aðalhlutverki og eru nokkrar aðrar flíkur frá versluninni sem ég get ekki hætt að hugsa um .